Talle ontstoke oor Trump se diere-uitlatingPres Donald Trump Foto: AP Photo/John Locher Pres. Donald Trump van die VSA het homself weer erge kritiek op die hals gehaal met ŉ omstrede uitlating oor onwettige immigrante. Trump het Donderdag tydens ŉ gesprek in die Withuis na onwettige immigrante as “diere” verwys, ŉ stelling wat kritici meen ŉ bewys is van Trump se totale gebrek aan begrip en simpatie vir die lot van immigrante en vlugtelinge wat die VSA onwettig binnekom. The New York Times berig die Amerikaanse president het die omstrede uitlating gemaak tydens ŉ gesprek tussen politieke leiers, wetstoepassers van Kalifornië en administrasielede in die Withuis. Trump het weer eens uitgevaar teen die land se immigrasiewette, wat hy as “die domste immigrasiewette ter wêreld” bestempel het. Daar is tydens die gesprek na MS-13 verwys, ŉ internasionale misdaadbende wat meestal uit burgers van El Salvador, Honduras en Guatemala bestaan. Die bende is in die vroeë 1980’s deur immigrante in Los Angeles gevorm. Trump het sy administrasie aangespoor om baie meer te doen om onwettige immigrante uit die land te hou. “Ons het mense wat in die land inkom, of probeer om in die land in te kom. Ons keer baie van hulle,” het Trump gesê. “Julle sal nie glo hoe sleg hierdie mense is nie. Hierdie is nie mense nie, hulle is diere, en ons is besig om hulle uit hierdie land uit te kry op ŉ vlak en teen ŉ spoed wat nog nooit vantevore gesien is nie.” Sosiale media was Donderdag aan die gons met talle wat Trump veroordeel het vir dié stelling. Ana Navarro, ŉ politieke kommentator, het op Twitter gesê Trump bevind hom “in baie slegte geselskap”. “Nazi’s het na Jode as ‘rotte’ verwys. Slawe-eienaars het slawe as sub-menslike diere gesien,” het sy getwiet. Mikel Jollett, Amerikaanse musikant en skrywer, het op Twitter gesê immigrante dra op grootskaal tot die ekonomie by. “Trump noem hulle diere want hy is ŉ rassis. Daar is geen ander rede nie.” Die Amerikaanse akteur, George Takei, het ook na Trump gekap. “Daar het julle dit. Wat agter Trump se aaklige agenda lê is dieselfde onmenslike mentaliteit wat aanleiding gee tot oorlog en volksmoord,” het hy getwiet. Donald Trump jr. was egter vinnig om sy pa op Twitter te verdedig en het gesê Trump het spesifiek na MS-13 verwys. “Hy het spesifiek oor MS-13 gepraat en julle weet dit. Hulle is diere,” het Trump jr. getwiet. Trump is al bekend vir sy omstrede uitlatings en word gereeld op sosiale media geroskam oor die goed wat hy kwytraak. In Januarie vanjaar het ŉ hy storm in die media ontketen nadat hy gesê het mense van “sh*thole”-lande moet nie toegelaat word om die VSA binne te gaan nie.